
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Malacky 7C/32/2025 1625200461 23. 03. 2026 Mgr. Zuzana Krajňáková ECLI:SK:OSMA:2026:1625200461.3
ROZSUDOK V MENE SLOVENSKEJ REPUBLIKY Okresný súd Malacky, sudkyňou Mgr. Zuzanou Krajňákovou, v spore žalobcu: KOOPERATIVA poisťovňa, a. s. Vienna Insurance Group, IČO: 00 585 441, so sídlom Štefanovičova 4, Bratislava, právne zastúpeného FELIX NEUPAUER & PARTNERS, s. r. o., so sídlom Šoltésovej 7325/14, Bratislava, IČO: 56 711 832, proti žalovanému: A. B., nar. XX.XX.XXXX, bytom C. XXX/X, D. XX, o zaplatenie 107,36 Eur s príslušenstvom, takto rozhodol: I. Žalovaný j e p o v i n n ý zaplatiť žalobcovi sumu 107,36 Eur s úrokom z omeškania vo výške 5,00 % ročne zo sumy 107,36 Eur od 20.10.2022 do zaplatenia, a to do troch dní od právoplatnosti tohto rozsudku. II. Súd priznáva žalobcovi voči žalovanému nárok na náhradu trov konania v rozsahu 100 %. odôvodnenie: 1. Žalobou doručenou tunajšiemu súdu dňa 11.03.2025 sa žalobca domáhal voči žalovanému zaplatenia sumy 107,36 Eur s príslušenstvom, titulom dlžného poistného v zmysle zákona č. 381/2001 Z. z. o povinnom zmluvnom poistení za škodu spôsobenú prevádzkou motorového vozidla a o zmene a doplnení niektorých zákonov. 2. Žalobu odôvodnil tým, že so žalovaným uzavrel dňa 20.12.2019 poistnú zmluvu č. XXXXXXXXXX, a to na dobu neurčitú. Žalovaný bol povinný platiť ročné poistné štvrťročne, túto svoju povinnosť však porušil. Žalovaný nárok sa týka obdobia od 20.12.2021 do 20.12.2022, v rámci ktorého bolo ročné poistné v sume 184,05 Eur, platené štvrťročne splátkami po 46,01 Eur so splatnosťou k 20.12., 20.03., 20.06. a 20.09. Žalobca eviduje riadne plnenie záväzku žalovaného do 20.03.2022, do omeškania sa žalovaný dostal dňa 21.09.2022, keďže splatnosť poslednej splátky ročného poistného v danom období bola dohodnutá do 20.09.2022. Žalobca žalovaného prostredníctvom upomienky vyzval na zaplatenie pohľadávky. Poistenie zaniklo dňa 19.10.2022 v súlade s ust. § 9 ods. 4 zákona č. 381/2001 Z. z.. Žalobcovi náleží poistné do zániku poistenia, a to vo výške 107,36 Eur. Úrok z omeškania požaduje žalobca odo dňa nasledujúceho po zániku poistenia. 3. O žalobe žalobcu rozhodol súd najskôr platobným rozkazom č. k. 7C/32/2025-23 zo dňa 02.05.2025, ktorý však musel uznesením č. k. 7C/32/2025-36 zo dňa 31.07.2025 v plnom rozsahu zrušiť, nakoľko sa ho nepodarilo žalovanému doručiť do vlastných rúk. 4. Žalovaný sa k žalobe nevyjadril, hoci ho súd na vyjadrenie k žalobe vyzval. Žalovanému bola žaloba doručená postupom podľa § 116 ods. 2 C.s.p..
5. Podľa § 297 C.s.p. súd na prejednanie sporu nariadi pojednávanie. Pojednávanie nie je potrebné nariadiť, (a) ak sa vo veci rozhoduje rozsudkom pre zmeškanie v prospech spotrebiteľa, (b) ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1 000 eur. 6. V prejednávanej veci súd podľa § 297 písm. b) C.s.p. vyhlásil rozsudok bez nariadenia pojednávania. Podľa § 219 C.s.p., miesto a čas verejného vyhlásenia rozsudku oznámil súd na svojej úradnej tabuli a webovej stránke súdu v dňoch 12.03.2026-23.03.2026. 7. Súd sa oboznámil so žalobou a priloženými listinnými dôkazmi: poistná zmluva č. návrhu 3619008731, oznámenie o zániku poistenia pre nezaplatenie poistného s nedoplatkom na poistnom zo dňa 04.11.2022 a zistil nasledovný skutkový stav: 8. Strany dňa 20.12.2019 uzatvorili poistnú zmluvu č. návrhu 3619008731 na diaľku – povinné zmluvné poistenie zodpovednosti za škodu spôsobenú prevádzkou motorového vozidla E. C. s F.: D., so začiatkom poistenia 20.12.2019 na dobu neurčitú s poistným obdobím 1 roka. Ročné poistné bolo dojednané vo výške 147,68 Eur, splatné v štvrťročných splátkach po 36,92 Eur. Listom zo dňa 04.11.2022 oznámil žalobca žalovanému, že poistná zmluva zanikla dňa 19.10.2022, a to z dôvodu nezaplatenia poistného v jednomesačnej lehote. 9. Podľa § 9 ods. 4 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla, poistenie zodpovednosti zanikne tiež, ak poistné nebolo zaplatené do jedného mesiaca od dátumu jeho splatnosti, ak pre takýto prípad nebola v poistnej zmluve dohodnutá dlhšia lehota pre zánik poistenia zodpovednosti, maximálne však na dobu troch mesiacov. Poistenie zodpovednosti zanikne uplynutím tejto lehoty. 10. Podľa § 11 ods. 11 zákona č. 381/2001 Z. z., ak zanikne poistenie zodpovednosti pred koncom poistného obdobia, za ktoré bolo alebo malo byť zaplatené poistné, má poisťovateľ nárok na pomernú časť poistného ku dňu, keď poistenie zodpovednosti zaniklo. 11. Súd žalobu žalobcu s ohľadom na uvedené zákonné ustanovenia považoval za dôvodnú. Z predložených listín mal preukázané a v konaní uvedené nebolo sporné, že žalovaný nezaplatil časť poistného do jedného mesiaca od jeho splatnosti, poistenie tak zaniklo v zmysle § 9 ods. 4 zákona č. 381/2001 Z. z. podľa oznámenia žalobcu dňa 19.10.2022, čo žalovaný nerozporoval a zostal v konaní celkom nečinný. Súd preto žalobe vyhovel v celom rozsahu a v zmysle § 11 ods. 11 zákona č. 381/2001 Z. z. žalovaného zaviazal na zaplatenie poistného do zániku poistenia, t. j. do 19.10.2022 v celkovej výške 107,36 Eur. 12. Podľa § 517 ods. 2 Občianskeho zákonníka, ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania. Výšku úrokov z omeškania a poplatku z omeškania ustanovuje vykonávací predpis. V súlade s § 3 ods. 1 nariadenia vlády č. 87/1995 Z. z. je úrok z omeškania určený vo výške základnej úrokovej sadzby ECB zvýšenej o 5 percentuálnych bodov. Žalobca požaduje úrok z omeškania vo výške 5,00 % od 20.10.2022 do zaplatenia, a keďže je tento jeho nárok v súlade s vyššie citovanými zákonnými ustanoveniami, súd mu nárok na úrok z omeškania priznal tak, ako to žalobca žiadal. 13. O trovách konania rozhodol súd podľa § 255 ods. 1 C.s.p. v spojení s § 262 ods. 1 C.s.p., podľa ktorého súd prizná strane náhradu trov konania podľa pomeru jej úspechu vo veci. V prejednávanej veci bol plne úspešný žalobca a vzniklo mu právo na náhradu trov konania, ktoré mu súd priznal v rozsahu 100 %. Poučenie: Proti tomuto rozsudku je možné podať odvolanie do 15 dní odo dňa jeho doručenia na Okresnom súde Malacky, písomne, dvojmo.
Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zákon č . 233/1995 Z. z. o súdnych exekútoroch a exekučnej činnosti - Exekučný poriadok). V Malackách dňa 23. marca 2026 Mgr. Zuzana Krajňáková sudkyňa Za správnosť vyhotovenia: Beáta Majténiová

Zdroj: KAUZIS.SK – https://www.kauzis.sk/judikatura/r/ECLI:SK:OSMA:2026:1625200461.3 (dáta aktuálne k 15. 11. 2026). Záväzné je znenie zverejnené súdom.




